16. schôdza NR SR - 2.deň - A. dopoludnia
Dátum: 2020-10-21
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

28. Vážené pani poslankyne, vážení páni poslanci, existuje taký vtip, ktorý končí tým, že niektoré veci sa nedajú vysvetliť. Niektoré veci jednoducho nevysvetlíš. A ja vás ubezpečujem, že sa nedá vysvetliť, že bankám dávate 380 mil., bankám, ktoré majú polmiliardový zisk, že dávate bieloruskej opozícii 750-tisíc eur, že dokonca robíte kšeft pre trnavskú firmičku prepojenú na zakladateľa SaS, prepojenú cez škôlku alebo školu s Igorom Matovičom a jeho deťmi. Na túto firmičku idete dať ďalšie desiatky miliónov. Kvôli týmto vojenským manévrom, kvôli tejto spartakiáde, ktorú tu organizuje Igor Matovič, aby urobil šou, aby prekryl to, čo idete dnes spáchať, že idete obrať tých najslabších, naše mamy, našich otcov, naše staré mamy, našich starých otcov, tých najslabších o 260 mil. euro. 380 miliónov bankám dáte, 260 miliónov seniorom kradnete. Dá sa toto vysvetliť? Ja som presvedčený, že toto žiadnemu seniorovi nevysvetlíte. A ten argument, ktorý používate, že nie sú peniaze, je iracionálny. Vy si myslíte, že tí seniori nepozerajú televíziu, že nevedia, že ste si požičali 8 mld., že máte 6 mld. k dispozícii na rozdávanie? Na to, aby ste pomohli ekonomike cez kúpyschopnosť, cez spotrebu, práve cez to, aby ste pomáhali seniorom a ďalším ľuďom, ktorí majú najmenej peňazí, aby mohli dávať do spotreby. To by pomohlo ekonomike. To nie je vyhadzovanie peňazí. Čítajte Johna Maynarda Keynesa a pochopíte. Čiže vy týmto ľuďom neviete nájsť peniaze, ale bankám áno. Bankám áno, bieloruskej opozícii áno a na Matovičove streštené nápady áno, ale na seniorov nie. To sa nedá vysvetliť. Je to navyše neuveriteľne pokrytecké a o tom sme už hovorili. Ako prepáčte, môžte nám stokrát vyčítať, že sme mohli skorej dávať tie trináste dôchodky, alebo že, tu som počul, že to bola volebná korupcia. A potom nie je volebný korupčník aj pán Krajniak, aj pán Kollár? Veď za to takisto hlasovali tesne pred voľbami. Lenže na rozdiel od nás, my sme sa kontinuálne snažili zvyšovať vianočný príspevok. My sme povedali, dáme ľuďom vianočný, respektíve 13. dôchodok, a každý rok sme zvyšovali vianočný príspevok, až to došlo do toho trinásteho dôchodku. To bolo úplne fér. Čo nebolo fér, je, že títo páni zahlasovali za náš návrh a hneď po voľbách ho celý zmetú zo stola. Toto je pokrytectvo, toto nie je fér! A viete, ono to nie je iba o tom, že idete brať 260 mil. euro našim starým mamám a starým otcom, je to o masívnom útoku na seniorov z každej strany. To nie je len o trinástom dôchodku. Vy idete zmrazovať minimálny dôchodok, opäť tým najslabším, minimálny dôchodok. Rovnako ako tým najslabším robotníkom idete zobrať minimálnu mzdu, takisto tým našim najslabším dôchodcom idete zmraziť minimálny dôchodok. Idete zrušiť vekový strop odchodu do dôchodku. Ste tu zase urobili veľkú šou, niekoľko ročníkov matiek ste, akože ste im pomohli, ale šmahom ruky im teraz zoberiete všetko, čo ste im sľúbili, a teraz prídete so zrušením vekového stropu na odchod do dôchodku. Veď to je také pokrytectvo! A takýmto spôsobom konáte, takýmto masakrujúcim spôsobom konáte. Ja si neviem predstaviť, prečo to robíte. Prečo to robíte? Nemáte peniaze? Peniaze máte, to sme si teraz povedali. Zvýšili ste verejný dlh zo dňa na deň, takýmto spôsobom (rečník luskol prstami) o 12 %, zo dňa na deň. Za nás, nám vyčítate, že sme zanechali prázdnu špajzu, 48-percentný verejný dlh, vy ste si ho zvýšili na 60 % takto (rečník opäť luskol prstami), dokonca, myslím, 62 %. Štrnásť percent, 14 % zvýšenie a vy dneska hovoríte, že nemáte peniaze? Kto vám toto má uveriť, preboha?! Čiže, páni kolegovia, ja sa niekedy aj zamýšľam, že na mimovládky pani Záborskej sa nájdu peniaze, čo je klientelizmus jak delo. Pani Záborská, resp. jej kolegyňa pani Verešová; sa, myslím, pán minister, volá; si prideľuje svojim mimovládkam peniaze a to nikto nerieši. To sú ťažké peniaze, ale na seniorov nájsť peniaze neviete. Na najväčšieho odborníka na seniorov a dôchodky pána Vladimíra Palka viete nájsť peniaze, to je teraz najnovšie poradca, keby ste nevedeli, poradca pána ministra Krajniaka. Bývalý minister vnútra má na starosti dôchodkovú reformu, má na starosti seniorov, čo tak poradí pánovi Krajniakovi, povedzte mi, že na nich pošleme vodné delá alebo že pelendrekmi ich budeme mlátiť? Však to je bývalý minister vnútra, preboha! Ten sa vyzná možno v pelendrekoch a možno vo vodných delách, a on ide riešiť dneska dôchodcov, dôchodkovú reformu, seniorov? Veď to je výsmech! A potom prichádzajú na svet takéto nápady, že zoberme tým najslabším. Ja to nedokážem pochopiť. Páni kolegovia, cítim to ako obrovitánsky útok na seniorov ako takých. A cítim túto rovinu aj v tom, čo sa deje dnes. V tom, ako sa predseda vlády Igor Matovič vyhráža najmä tým slabším, že pokiaľ nepôjdu na celoplošné testovanie, tak ich na 10 dní zavrie doma, domáce väzenie, zaracha, lebo on je náš tatko a trestá nevychované deti. Takýmto spôsobom to asi chápe on. Človek, ktorý to má v hlave trošičku popletené, tento človek nám normálne takýmto spôsobom ide zavrieť ľudí do domáceho väzenia! Zoberte si staršieho človeka, možno 55-ročného, pani, ktorá robí niekde na sklade a bojí sa, že by musela ísť medzi stovky ľudí na testovanie, lebo sa bojí, že by bola nakazená, a nechce ísť na celoplošné testovanie. Predstavte si takú pani! A my ju nútime pod hrozbou, že by musela ísť do domáceho väzenia, aby tam išla. A čo keď, preboha, chytí tú chorobu? Jej strach je racionálny, ona sa bojí preto, že tam reálne môže chytiť COVID. A keď vidí, jak zmätkujú kolegovia z vlády, tak sa jej nikto nečuduje. A vy teraz tejto pani idete nakázať, aby ostala desať dní doma, aby stratila robotu? Nedáte jej péenku, nedáte jej óčeerku, aby prišla o všetky peniaze, čo má. Toto je surovosť, páni kolegovia, surovosť! A len to dokresľuje ten obrázok, akým spôsobom sa staviate k starším ľuďom. Ja to už neviem inak nazvať ako gerontofóbia, ako nenávisť k starším ľuďom, nenávisť k seniorom. A ja opakujem, my si musíme naše staré mamy a starých otcov vážiť, preboha! Pretože ich máme radi, lebo nás vychovali, ale aj preto, že tu vybudovali celú krajinu. A opakujeme to donekonečna, ďakujme im za to, po druhej svetovej vojne tu vybudovali kompletne všetko. A toto je vaša odmena? Včera tu jeden kolega hovoril, že oni sú záťaž. Preboha, však oni sú poklad našej spoločnosti. Lebo tu všetko vybudovali a dneska sú pre túto spoločnosť mimoriadne platní. To nie je tak, že sú bremeno. Opakujem, naučte sa koncept striebornej ekonomiky. Ja verím, že ho pán minister pozná. Títo ľudia sú neuveriteľne dôležití pre ekonomiku. Strážia naše deti, okopávajú záhradky, snažia sa, akým-takým spôsobom... (Reakcia z pléna.) No a toto je krásny prístup. Pán Pčolinský, ktorý má možno 37 rokov, neviem, sa vysmieva našim starým otcom za to, že robia na záhradkách alebo že strážia deti. Gratulujem, pán kolega, buďte na seba hrdý a choďte to porozprávať svojej mamine a svojmu tatinovi. Toto je taká neuveriteľná surovosť, páni kolegovia, taká neuveriteľná surovosť! A tento pán, pán Pčolinský hlasoval, hlasoval za 13. dôchodok. A dneska hlasuje proti nemu. Pokrytectvo v priamom prenose! Pán Krajniak to isté, pán Kollár to isté. Neviem, neviem, ako to vysvetlíte ľuďom. Keby ste aspoň spravili toľko férového gesta, že v čase núdzového stavu, ktorý ste vyhlásili, kedy sa nemôže protestovať, kedy sa nemôže demonštrovať za svoje práva, kedy ľudia nemôžu ísť do ulíc, keby ste aspoň v tomto čase povedali, dobre, spravili sme núdzový stav, inak to nešlo, tak zmrazíme tieto naše antisociálne opatrenia až dovtedy, kým ten núdzový stav neprejde, aby ľudia mohli normálne demokraticky protestovať, či už odborári, či už seniori, či už robotníci. To by bolo fér možno, pán minister. Ale to, že to takýmto spôsobom nanucujete ľuďom v čase, kedy sa nemôžu brániť, je naozaj autoritárske, nedemokratické a, použijem ten pojem, fašistické, pán kolega. Toto je jeden fašistický akt. Toto robil Hitler, toto isté robil Adolf Hitler. Takže buďme v tomto prípade veľmi, veľmi opatrní. Seniori sú tá najvzácnejšia súčasť našej spoločnosti. Musíme ich chrániť a musíme nájsť peniaze, najmä keď ich máme. Musíme pre nich nájsť tých 260 mil. euro. A ja vás môžem ubezpečiť na záver môjho prejavu, že keď sa vrátime k moci – a keď sledujem ten stav vo vládnej opozícii a zväčšujúcu sa duševnú poruchu pána premiéra, tak som presvedčený, že pokiaľ sa vrátime k moci, a už to bude čoskoro, – tak vrátime 13. dôchodky ľuďom. Nebudeme dávať peniaze bieloruskej opozícii. Nebudeme dávať peniaze bankám ani nebudeme financovať trnavské firmičky. Budeme dávať peniaze tým, ktorí to potrebujú, našim starým mamám a starým otcom. Ďakujem pekne. (Reakcie z pléna.)